CELEX: 32017D2170
Language: sl
Date: 2017-11-15 00:00:00
Title: Izvedbeni sklep Sveta (EU) 2017/2170 z dne 15. novembra 2017 o uvedbi nadzornih ukrepov za N-fenil-N-[1-(2-feniletil)piperidin-4-il]furan-2-karboksamid (furanilfentanil)

22.11.2017   
            
            
               SL
            
            
               Uradni list Evropske unije
            
            
               L 306/19
            
         IZVEDBENI SKLEP SVETA (EU) 2017/2170
   z dne 15. novembra 2017
   o uvedbi nadzornih ukrepov za N-fenil-N-[1-(2-feniletil)piperidin-4-il]furan-2-karboksamid (furanilfentanil)
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Sklepa Sveta 2005/387/PNZ z dne 10. maja 2005 o izmenjavi podatkov, oceni tveganja in nadzoru nad novimi psihoaktivnimi snovmi (1) ter zlasti člena 8(3) Sklepa,
   ob upoštevanju predloga Evropske komisije,
   ob upoštevanju mnenja Evropskega parlamenta (2),
   ob upoštevanju naslednjega:
   
               (1)
            
            
               Poročilo o oceni tveganja glede nove psihoaktivne snovi N-fenil-N-[1-(2-feniletil)piperidin-4-il]furan-2-karboksamid (furanilfentanil) je bilo pripravljeno v skladu s Sklepom 2005/387/PNZ na posebnem sestanku razširjenega znanstvenega odbora Evropskega centra za spremljanje drog in zasvojenosti z drogami (v nadaljnjem besedilu: EMCDDA) ter je bilo nato 24. maja 2017 predloženo Komisiji in Svetu.
            
         
               (2)
            
            
               Furanilfentanil je sintetični opioid, po strukturi podoben fentanilu, ki je nadzorovana snov in se na splošno uporablja v medicini pri splošni anesteziji med operacijami in za lajšanje bolečin. Furanilfentanil je po strukturi podoben tudi acetilfentanilu in akriloilfentanilu, ki sta bila decembra 2015 in novembra 2016 obravnavana v skupnem poročilu EMCDDA in Europola.
            
         
               (3)
            
            
               Furanilfentanil je v Uniji na voljo vsaj od junija 2015 in je bil odkrit v 16 državah članicah. Najpogosteje je bil zasežen v obliki praška, pa tudi v tekoči obliki in v obliki tablet. Odkrite količine so relativno majhne. Vendar bi bilo take količine treba obravnavati v povezavi s potentnostjo snovi.
            
         
               (4)
            
            
               Pet držav članic je v zvezi s furanilfentanilom poročalo o 22 smrtnih primerih. V vsaj desetih smrtnih primerih je bil furanilfentanil bodisi vzrok smrti bodisi je verjetno prispeval k smrtnemu izidu. Poleg tega so tri države članice poročale o 11 akutnih zastrupitvah, povezanih s furanilfentanilom, brez smrtnega izida.
            
         
               (5)
            
            
               Informacij o morebitni vpletenosti organiziranega kriminala v proizvodnjo, distribucijo (trgovino) in dobavo furanilfentanila znotraj Unije ni. Iz razpoložljivih podatkov je razvidno, da furanilfentanil proizvajajo kemična podjetja s sedežem na Kitajskem.
            
         
               (6)
            
            
               Furanilfentanil se v majhnih količinah in v količinah za prodajo na debelo prodaja na spletu kot „kemikalija za uporabo v raziskavah“, ponavadi v obliki praška ali kot nosno pršilo, pripravljeno za uporabo. Iz informacij, pridobljenih na podlagi zasegov, je razvidno, da se furanilfentanil morda prodaja tudi na nezakonitem trgu z opioidi.
            
         
               (7)
            
            
               Furanilfentanil v Uniji nima nobene priznane uporabe v humani ali veterinarski medicini. Ni znakov, da bi se furanilfentanil lahko uporabljal za druge namene, z izjemo uporabe kot analitični referenčni standard in v znanstvenih raziskavah.
            
         
               (8)
            
            
               V poročilu o oceni tveganja je navedeno, da se v zvezi s furanilfentanilom zaradi pomanjkanja podatkov o tveganjih za zdravje posameznikov, tveganjih za javno zdravje in socialnih tveganjih pojavljajo številna vprašanja ter da bi za odgovore nanje bile potrebne nadaljnje raziskave. Vendar so razpoložljivi dokazi in informacije o zdravstvenih in socialnih tveganjih, ki jih predstavlja ta snov, tudi zaradi podobnosti s fentanilom, zadostna podlaga za uvedbo nadzornih ukrepov za furanilfentanil po vsej Uniji.
            
         
               (9)
            
            
               Furanilfentanila ni na seznamu za nadzor na podlagi Enotne konvencije Združenih narodov o mamilih iz leta 1961 ali Konvencije Združenih narodov o psihotropnih snoveh iz leta 1971. Ta snov trenutno ni v postopku ocenjevanja v okviru sistema Združenih narodov.
            
         
               (10)
            
            
               Ker deset držav članic izvaja nadzor nad furanilfentanilom na podlagi nacionalne zakonodaje za nadzor nad drogami, tri države članice pa na podlagi druge zakonodaje, bi uvedba nadzornih ukrepov za to snov po vsej Uniji pripomogla k preprečevanju nastanka ovir v čezmejnem sodelovanju na področju kazenskega pregona in pravosodja ter zagotovila zaščito Unije pred tveganji, ki lahko nastanejo zaradi razpoložljivosti in uporabe te snovi.
            
         
               (11)
            
            
               Sklep 2005/387/PNZ Svetu podeljuje izvedbena pooblastila, da bi se bilo mogoče na ravni Unije z uvedbo nadzornih ukrepov po vsej Uniji za nove psihoaktivne snovi hitro in strokovno odzvati na njihov pojav, ki ga države članice ugotovijo in o njem poročajo. Pogoji za izvrševanje teh izvedbenih pooblastil so bili izpolnjeni in postopki upoštevani, zato bi bilo treba sprejeti izvedbeni sklep za uvedbo nadzornih ukrepov za furanilfentanil po vsej Uniji.
            
         
               (12)
            
            
               Sklep 2005/387/PNZ je za Dansko zavezujoč, zato sodeluje pri sprejetju in uporabi tega sklepa, s katerim se izvaja Sklep 2005/387/PNZ.
            
         
               (13)
            
            
               Sklep 2005/387/PNZ je za Irsko zavezujoč, zato sodeluje pri sprejetju in uporabi tega sklepa, s katerim se izvaja Sklep 2005/387/PNZ.
            
         
               (14)
            
            
               Sklep 2005/387/PNZ za Združeno kraljestvo ni zavezujoč, zato ne sodeluje pri sprejetju in uporabi tega sklepa, s katerim se izvaja Sklep 2005/387/PNZ, in ki zanj ni zavezujoč ter se v njem ne uporablja –
            
         SPREJEL NASLEDNJI SKLEP:
   Člen 1
   Za novo psihoaktivno snov N-fenil-N-[1-(2-feniletil)piperidin-4-il]furan-2-karboksamid (furanilfentanil) se uvedejo nadzorni ukrepi po vsej Uniji.
   Člen 2
   Države članice do 19. novembra 2018 sprejmejo potrebne ukrepe v skladu s svojim nacionalnim pravom, da za novo psihoaktivno snov iz člena 1 uvedejo nadzorne ukrepe in kazenske sankcije, kot jih določa njihova zakonodaja v skladu z njihovimi obveznostmi iz Konvencije Združenih narodov o psihotropnih snoveh iz leta 1971.
   Člen 3
   Ta sklep začne veljati dan po objavi v Uradnem listu Evropske unije.
   Ta sklep se uporablja v skladu s Pogodbama.
   
      V Bruslju, 15. novembra 2017
      
         
            Za Svet
         
         
            Predsednik
         
         J. AAB
      
   
   
      (1)  UL L 127, 20.5.2005, str. 32.
   
      (2)  Mnenje z dne 24. oktobra 2017 (še ni objavljeno v Uradnem listu).